সমগ্র শিক্ষা অভিযানের আটকে রাখা টাকা চেয়ে কেন্দ্রকে চিঠি রাজ্যের

ওয়েব ডেস্ক: একশো দিনের কাজের টাকা বন্ধ। কেন্দ্রীয় সরকারের মনোভাবে সমস্যায় আবাস যোজনা সহ বিভিন্ন সামাজিক প্রকল্প (Social Scheme)। প্রাপ্য টাকা আটকে রেখে বঞ্চনা করা হচ্ছে। এই মর্মে বারবার অভিযোগ জানিয়েছে বাংলার সরকার (West Bengal Government)। এরপর হাত পড়েছে শিক্ষাক্ষেত্রেও। গত দুবছর ধরে সমগ্র শিক্ষা অভিযানের (Samagra Sikhsha Aviyan) টাকাও বন্ধ করে দেওয়া হয়েছে। কেন্দ্র থেকে বকেয়া পাওনা টাকা চেয়ে চিঠি। কেন্দ্রীয় শিক্ষা মন্ত্রককে চিঠি রাজ্যের। নবান্ন সূত্রে খবর, গত দু’বছর ধরে সমগ্র শিক্ষা অভিযানের টাকা আটকে। ৩১৭৫ কোটি টাকা কেন্দ্রের থেকে পায় রাজ্য। ২০২৩ – ২৪ ও ২০২৪-২৫ এই দুই অর্থবর্ষে সমগ্র শিক্ষা অভিযান খাতে টাকা দেয়নি কেন্দ্রীয় সরকার।

পিএমশ্রী প্রকল্পে যুক্ত না হলে টাকা দেওয়া হবে না। রাজ্যকে সেই ইঙ্গিত ইতিমধ্যেই দিয়েছে কেন্দ্র। স্কুলগুলির পরিকাঠামো থেকে শুরু করে একাধিক খাতে এই সমগ্র শিক্ষা অভিযানের টাকা খরচ করা হয়। এই প্রকল্পে কেন্দ্র দেয় ৬০ শতাংশ ও রাজ্য দেয় ৪০ শতাংশ টাকা। এই টাকা না পাওয়া গেলে স্কুল গুলোর পরিকাঠামো উন্নয়নে বরাদ্দ বাড়াতে পারছে না রাজ্য।